CELEX: 52013PC0325
Language: hu
Date: 2013-05-31
Title: Javaslat A TANÁCS HATÁROZATA a higany megfelelő kezeléséről szóló Minamata Egyezménynek az Unió nevében való aláírásáról

|
			
		
		
		52013PC0325
		
			Javaslat A TANÁCS HATÁROZATA a higany megfelelő kezeléséről szóló Minamata Egyezménynek az Unió nevében való aláírásáról /* COM/2013/0325 final - 2013/0168 (NLE) */
			
				
		
		
			
			   	INDOKOLÁS
A higany és legtöbb
vegyülete súlyosan mérgező az emberre, az ökoszisztémákra és az
élővilágra nézve. Az ENSZ Környezetvédelmi Programja
(UNEP) ezért 2003 óta a globális szinten problémát okozó anyagok közé sorolja a
higanyt[1],
a higanyra vonatkozó közösségi stratégia (a továbbiakban: a stratégia) 2005-ös
elfogadásával pedig átfogó uniós szintű ellenőrző intézkedések
is születtek ezzel a kémiai elemmel kapcsolatban[2].
A stratégiában
megfogalmazott szakpolitikai megközelítésnek megfelelően az EU 2005 óta
szorgalmazza a higany megfelelő kezelésére vonatkozó globális, jogilag
kötelező eszköz kidolgozását az UNEP keretein belül. A higany tartósan
megmarad a környezetben, a levegőbe kerülve pedig nagy távolságokra jut el
a légköri terjedés révén, ami a higany világszerte való lerakódásához és az
élelmiszerláncban, különösen a halakban való felhalmozódásához vezet. A higany
által okozott globális probléma megoldásához ezért nem elegendőek az EU
földrajzi területére korlátozódó intézkedések.
Az EU által elfogadott
általános álláspont (a 2008. decemberi tanácsi következtetések) a higannyal
kapcsolatban olyan átfogó eszköz kidolgozását tűzte ki célul, amely
alkalmas a következő feladatok ellátására: a higanykínálat szűkítése;
a termékek és folyamatok higanyigényének csökkentése; a higany nemzetközi
kereskedelmének visszafogása; a levegőbe kibocsátott higany mennyiségének
mérséklése; a higanytartalmú hulladékok környezetvédelmi szempontból
megfelelő kezelése; környezetbarát higanytárolási megoldások feltárása; a
már szennyezett területeken a káros környezeti hatások mérséklése és a
higannyal kapcsolatos ismeretek terjesztése. 2012. júniusi következtetéseiben a
Tanács hangsúlyozta az EU további aktív részvételének fontosságát a
jövőbeli globális higanyegyezmény minden eleméről folytatott
tárgyalásokban.
2009. februári GC 25/5.
számú határozatával az UNEP kormányzótanácsa kormányközi tárgyalóbizottságot
hozott létre, melyet széles hatáskörrel ruházott fel a higanyra vonatkozó
globális, átfogó és jogilag kötelező érvényű eszköz kialakítása
érdekében.
Ezen felhatalmazása alapján a tárgyalóbizottság
öt alkalommal ült össze: az első ülésre 2010 júniusában Stockholmban, a
másodikra 2011 januárjában Chibában, Japánban, a harmadikra 2011 novemberében
Nairobiban, Kenyában, a negyedikre 2012. június 27. és július 2. között Punta
del Estében, Uruguayban, az ötödikre pedig 2013. január 13. és 18. között
Genfben került sor.
2010. december 14-én a Tanács felhatalmazta a
Bizottságot, hogy képviselje az EU-t a higany megfelelő kezelésére
vonatkozó jogilag kötelező eszközről folytatott tárgyalásokon azokban
a kérdésekben, amelyek az Unió hatáskörébe tartoznak és amelyekre uniós
szabályok vonatkoznak. A Bizottságnak ezen munkája során egyeztetnie kellett a
tagállamok képviselőiből álló különbizottsággal, és tekintettel
kellett lennie a felhatalmazás függelékében meghatározott tárgyalási
irányelvekre. 
A kormányközi tárgyalóbizottság ötödik ülésén a
terveknek megfelelően megegyezés született a higannyal kapcsolatos
problémák megoldására szolgáló, globális, átfogó és jogilag kötelező
érvényű eszköz szövegéről, a higany megfelelő kezeléséről
szóló Minamata Egyezményről, ezzel teljesült az UNEP kormányzótanácsának
25/5. számú határozatában foglalt megbízatás, mely szerint a tárgyalási folyamatot
az UNEP kormányzótanácsának 27. rendes ülését (Nairobi, 2013. február 18–22.)
megelőzően le kell zárni.
Az Unió központi szerepet játszott a tárgyalások
lefolytatásában és aktívan hozzájárult a végeredmény eléréséhez, amely megfelel
a Bizottságnak címzett tárgyalási irányelvek által szabott korlátoknak.
Az UNEP kormányzótanácsának 27. ülése üdvözölte
a tárgyalási folyamat lezárását és felkérte az UNEP ügyvezető igazgatóját,
hogy hívjon össze konferenciát, melynek során a meghatalmazottak elfogadják és
aláírásra megnyitják az egyezményt.
A higany megfelelő kezeléséről szóló
új egyezményt a 2013. október 7–11. között Kumamotóban (Japánban)
megrendezendő diplomáciai konferencián nyitják meg aláírásra. Az egyezmény
a „Minamata Egyezmény a higany megfelelő kezeléséről” címet kapja,
emlékeztetve arra, hogy a történelem legsúlyosabb higanymérgezése a Kumamoto
közelében található Minamata városában történt 1950-ben.
A higanyegyezmény tartalma összhangban van az EU
általános álláspontjával, amelyet a Tanács 2008-ban fogadott el, 2012-ben pedig
megerősített.
A fentiek tükrében helyénvaló, hogy az Európai
Unió képviselője – az egyezmény későbbi időpontban való
megkötésére is figyelemmel – aláírja a higany megfelelő kezeléséről
szóló Minamata Egyezményt.
2013/0168 (NLE)
Javaslat
A TANÁCS HATÁROZATA
a higany megfelelő kezeléséről
szóló Minamata Egyezménynek az Unió nevében való aláírásáról
AZ EURÓPAI UNIÓ TANÁCSA,
tekintettel az Európai Unió
működéséről szóló szerződésre és különösen annak 192. cikke
(1) bekezdésére, összefüggésben 218. cikkének (5) bekezdésével,
tekintettel az Európai Bizottság javaslatára,
mivel:
(1)       A higany és vegyületei
súlyosan mérgezők az emberek, az állatok és a növények egészségére nézve,
az EU-ban ezért az emberi egészség és a környezet védelmét szolgáló szabályozás
vonatkozik rájuk.
(2)       Az ENSZ Környezetvédelmi
Programjának (UNEP) kormányzótanácsa 2009-ben felkérte az UNEP ügyvezető
igazgatóját, hogy hívjon össze kormányközi tárgyalóbizottságot a higany
megfelelő kezelésére vonatkozó globális, jogilag kötelező
érvényű eszköz kidolgozása érdekében, mely munkát lehetőség szerint a
kormányzótanács 2013-as, 27. rendes ülése előtt be kell fejezni
(3)       2010 decemberében a Tanács
felhatalmazta a Bizottságot, hogy képviselje az EU-t a higany megfelelő
kezelésére vonatkozó jogilag kötelező érvényű eszközről
folytatott tárgyalásokon azokban a kérdésekben, amelyek az Unió hatáskörébe
tartoznak és amelyekre uniós szabályok vonatkoznak. A Bizottságnak ezen munkája
során egyeztetnie kellett a tagállamok képviselőiből álló
különbizottsággal, és tekintettel kellett lennie a felhatalmazás függelékében
meghatározott tárgyalási irányelvekre.
(4)       A tárgyalási folyamat a
kezdeti terveknek megfelelően sikeresen lezárult a kormányközi
tárgyalóbizottság 2013. január 13–18-án, Genfben tartott ötödik ülésén.
(5)       Az Unió központi szerepet
játszott a tárgyalások lefolytatásában és aktívan hozzájárult a végeredmény
eléréséhez, amely megfelel a Bizottságnak címzett tárgyalási irányelvek által
szabott korlátoknak.
(6)       2013. március 21-én tartott,
3233. ülésén a Tanács üdvözölte a tárgyalási folyamat eredményét.
(7)       A higanyra vonatkozó,
globális és jogilag kötelező érvényű eszközt, amely „Minamata
Egyezmény a higany megfelelő kezeléséről” elnevezést kapta, a
Kumamotóban (Japánban) 2013. október 7. és 11. között megrendezendő
diplomáciai konferencián nyitják meg aláírásra.
(8)       A fentiekre való tekintettel
az egyezményt – egy későbbi időpontban való megkötésére figyelemmel –
alá kell írni az Unió nevében,
ELFOGADTA EZT A HATÁROZATOT: 
1. cikk
A Tanács jóváhagyja a higany megfelelő
kezeléséről szóló Minamata Egyezmény aláírását az Unió nevében, az
említett egyezmény későbbi megkötésére figyelemmel.
Az aláírandó egyezmény szövege e határozat
mellékletében található.
2. cikk
A Tanács Főtitkársága – az egyezmény
megkötésére figyelemmel – kibocsátja az egyezmény aláírására vonatkozó
meghatalmazást az egyezmény főtárgyalója által kijelölt személy részére.
3.
cikk
Ez a határozat az elfogadásának napján lép
hatályba.
Kelt Brüsszelben, -án/-én.
                                                                       a
Tanács részéről
                                                                       az
elnök
MELLÉKLET 
(a higany megfelelő kezeléséről
szóló Minamata Egyezmény szövege)
[1]               Az UNEP kormányzótanácsának 23/9. számú határozata.
[2]               A 2010.12.7-i COM(2010) 723 végleges által felülvizsgált
COM(2005)20 végleges, 2005.1.28.